Pratik Kumar , stofnandi og framkvæmdastjóri App Dynamic , var afar bjartsýnn á samstarfið við Microsoft í fyrstu . Salan náði aldrei þeim hæðum sem hann hafði vonað , en samstarfið var þó dýrmætt á annan hátt . Gígja Einarsdóttir Mörg þekktustu fyrirtækja heims hafa sóst eftir samstarfi við íslenska hugbúnaðarfyrirtækið App Dynamic , í því skyni að nota skjádeililausn þess , AirServer , í vörum sínum . Eitt þeirra er Microsoft , sem reyndi ítrekað að ná tali af forstjóra App Dynamic , Pratik Kumar , vegna útgáfu Surface Hub , sem er stór snertiskjár hugsaður bæði sem fjarfundarbúnaður og eins konar stafræn krítartafla fyrir fundi . „ Yfirmaður hjá Microsoft hitti loks á mig á menntunartækniráðstefnunni Bett í London þar sem við vorum með bás og sagðist hafa verið búinn að reyna að ná í mig í hálft ár . Við ræddum saman í kjölfarið og ég bauð þeim að senda okkur tækið , sem er 84 “ snertiskjár og kostar á fjórðu milljón króna , og þeir sendu okkur eintak áður en það fór í sölu . “ App Dynamic þróaði í kjölfarið hugbúnað fyrir Surface Hub , og á móti lofaði Microsoft að kynna AirServer fyrir öllum kaupendum tækisins . „ Þeir gengu meira að segja svo langt að kynna mig persónulega fyrir öllum þeirra dreifingaraðilum , sem eru 6 - 7 í heiminum og eru stiginu hærra en heildsalar í sölukeðjunni . Við bjuggumst við að Surface Hub samstarfið myndi breyta öllu fyrir okkur . Milljónir seldra tækja og við tökum 100 dali á ári fyrir AirServer leyfið , sem við gátum ekki ímyndað okkur að nokkur maður sem eyddi 25 þúsund evrum í fundarbúnað setti fyrir sig . “ Fljótlega varð þó ljóst að samstarfið yrði ekki sá stökkpallur sem vonast hafði verið eftir . Sala Surface Hub náði aldrei flugi , og aðeins brot af þeim sem þó keyptu það vissi af AirServer . „ Við vorum rækilega kynntir í upphafi , en svo gleymdist að láta eina og eina markaðsdeild vita , og koll af kolli , og áður en við vissum af var allur vindur einhvern veginn farinn úr þessu . Ef þú ert ekki með geirneglt samkomulag um að viðkomandi sé skylt að kynna vöruna þína við hverja sölu er þetta borin von , og jafnvel þá myndirðu líklega þurfa að stöðugt að minna á skylduna til að halda þessu gangandi . “ App Dynamic varð því ekki að alþjóðlegu risafyrirtæki við Surface Hub-samninginn , en Pratik segir þetta hafa verið afar lærdómsríka reynslu . „ Stundum fær maður stóru tækifærin á silfurfati , stekkur á þau og gerir allt rétt , en svo þegar á hólminn er komið verður ekkert úr þeim . “ Lítill kúnnahópur en verðmæturPratik segir þó ekki þar með sagt að samstarfið hafi komið sér illa fyrir fyrirtækið eða verið mistök á einhvern hátt . Seinna meir áttu eftir að koma í ljós ótvíræðir kostir við að hafa náð til þess kúnnahóps sem notar Surface Hub , þótt hann kunni að hafa reynst vera smár . „ Við græddum ágætlega á þessu þótt við séum ekki orðin milljarðamæringar . Það sem meira máli skipti þó eftir á að hyggja er viðurkenningin sem í þessu fólst . Tæknistjóri Jaguar Land Rover hringdi til dæmis í mig þegar hann var að setja AirServer upp á Surface Hub hjá sér , til að forvitnast um hvernig við hefðum eiginlega farið að þessu . Þarna vorum við því komin með tengingu inn í bílaiðnaðinn , sem gæti viljað nota tæknina okkar þegar fram líða stundir . Jafnvel þótt við hefðum hreinlega gefið hugbúnaðinn með Surface Hub hefði það verið mjög verðmætt fyrir okkur , vegna þess að það gerði okkur kleift að ná til þessa hóps . “